“5 yil emas, undan ancha tezroq” - Sardor Umurzakov O‘zbekiston qachon JSTga a'zo bo‘lishi haqida

O‘zbekiston bosh vaziri o‘rinbosari – investitsiyalar va tashqi savdo vaziri Sardor Umurzakov OAVga bergan intervyusida mamlakat Jahon savdo tashkilotiga qachon a'zo bo‘lishi haqidagi savolga javob berdi.
“Muddatlar haqida gapirishni istamagan bo‘lardim, biroq o‘ylashimcha, bu [siz savolingizda aytganingizdek] 5 yillik muddatdan ko‘ra ancha tezroq ro‘y beradi.
JSTga a'zo bo‘lish – men uchun KPI ko‘rsatkichlardan biri. Bu masala bo‘yicha mening faoliyatimga hukumatda baho berishadi”, – dedi Umurzakov.
Vazirning aytishicha, O‘zbekistonning Jahon savdo tashkilotiga a'zo bo‘lishi bo‘yicha Ishchi guruhning navbatdagi beshinchi yig‘ilishi shu yil oktyabr oyida bo‘lib o‘tishi rejalashtirilmoqda.
Eslatib o‘tamiz, ishchi guruhning to‘rtinchi yig‘ilishi 2020 yil iyulida bo‘lib o‘tgan, bu bilan O‘zbekiston JSTga a'zolik harakatlarini rasman qayta boshlagandi. Ma'lumot uchun, bu ishchi guruhning uchinchi yig‘ilishi 2005 yilda o‘tkazilgan.
Ayni paytda beshinchi yig‘ilish uchun Faktologik xulosa tayyorlanmoqda. Bu xulosa JSTga a'zo mamlakatlar bilan ikki tomonlama muzokaralar asosida tayyorlanadi va u tashkilotning Jyenevadagi bosh ofisida ma'qullansa, a'zolik jarayoni keyingi bosqichga o‘tadi.
“Keyingi bosqichda a'zolik jarayonlari ancha tezlashadi. Biz shubhasiz JSTga a'zo bo‘lishimiz kerak. Bu bizga boshqa mamlakatlar bozorini ochib beradi, investitsion iqlimni keskin yaxshilaydi, mahalliy ishlab chiqaruvchilarimizni boshqa davlatlar bilan haqqoniy raqobatda yutqazmaslik uchun o‘z mahsulotlari sifatini oshirishga undaydi”, – dedi Umurzakov.
O‘zbekiston Jahon savdo tashkilotiga a'zo bo‘lish uchun arizani 1994 yilda bergan. Hozirda dunyoning 164ta davlati, shu jumladan Qozog‘iston, Qirg‘iziston va Tojikiston ham JST a'zosi sanaladi.
O‘zbekiston hukumatida bosh vazir o‘rinbosari Sardor Umurzakov mazkur tashkilotga a'zo bo‘lish ishlarini muvofiqlashtirishga mas'ul etib belgilangan.
“Narx-navo pasayishi uchun savdodagi to‘siqlar olib tashlanishi kerak” — Behzod Hoshimov